Svend Erik Hovmand (V), 2002-11-19:
Også i denne sag er jeg i den glædelige situation at kunne takke et bredt flertal af Folketingets partier for en positiv tilslutning.
Jeg er helt opmærksom på, at der også i denne sag er en række spørgsmål, som selvsagt må afklares grundigt i udvalget, og jeg er også helt opmærksom på, at det for nogle partiers vedkommende er afgørende, hvordan den afklaring finder sted, så derfor ser jeg frem til et konstruktivt udvalgsarbejde.
Der er nogle sager, som jeg tror man som minister er mere glad for går igennem end andre, og denne her sag, vil jeg gerne sige, er jeg utrolig glad for modtagelsen af i dag.
Vi har jo haft en lang debat om det spørgsmål.
Jeg tror, vi alle sammen har været enige om, at der måtte gøres noget ved det problem. Vi kunne ikke i længden have en situation, hvor håndværkerne blev behandlet anderledes end andre. Når vi alligevel i regeringen sagde til Det Radikale Venstre i foråret, at det her gør vi altså ikke bare lige med et fingerknips, at det er nødvendigt, når det drejer sig om en højesteretsdom helt tilbage fra 1920'erne og en praksis i årtier, at vi så ikke bare lige over en bank ændrer et system.
Det var baggrunden for, at vi iværksatte et, synes jeg, meget, meget sagligt udvalgsarbejde, og jeg har af de reaktioner, jeg har modtaget på den rapport, der er lavet, kun fået positive bemærkninger.
Jeg synes, vi skylder embedsmændene bag den rapport en tak for den udredning, der er sket, og jeg synes, at vi som politikere, som lovgivere med den udredning i baghånden har et fast fundament for at kunne gennemføre den lovgivning, der her lægges op til.
Jeg ved meget vel, at der, som fru Line Barfod netop har nævnt, kan være udestående problemer som dem, Advokatrådet har peget på, og der kan selvfølgelig også være andre spørgsmål, men grundlæggende kan jeg i dag konstatere, at Folketinget stort set er enigt om det forslag, som drejer sig om at ligestille håndværkere med andre, når det drejer sig om ikke at beskatte egenproduktion, f.eks. på eget hus.
Når jeg siger stort set, så er det, fordi der jo altså godt kan være nogle detaljer, vi vil se lidt nærmere på.
Så er der hele den anden diskussion: Hvad med vennetjenesterne?
Altså jeg vil gerne sige, igen med henvisning til den rapport der her er lavet, at jeg synes, vi er meget klogere nu, end vi har været tidligere, og for mit eget vedkommende vil jeg altså ikke indlede en heksejagt på almindelige vennetjenester.
Det kan jeg godt sige.
Hvis den radikale ordfører vil hjælpe sin svigermor, nu forstod jeg ikke helt sammenhængen, med at sætte en bordplade op, uanset om han så har den ene eller den anden uddannelse, kan jeg altså ikke se, at det skulle være et nyt skatteobjekt.
Der må være mulighed for, at man siger: Okay, selvfølgelig kan vi da hjælpe hinanden.
Men det er klart, det afhænger jo helt af, hvad det er for en sag, og hvad det er for en situation, vi befinder os i.
Min indgangsvinkel til det her er jo, at vi nu har fået en redegørelse, som klart fastslår, hvordan det er med hensyn til håndværkere, hvis de bygger for sig selv.
Det er i orden, og det er, som det skal være.
Med hensyn til lovgivning for vennetjenester vil jeg meget, meget stærkt opfordre til, at vi tænker os vældig grundigt om. Hvis man skal til at lave lister, positive eller negative, kommer man vist ud i noget, som er næsten umuligt at administrere.
Efter at have læst denne her redegørelse, tror jeg ikke, der er så meget at være i tvivl om, og derfor er jeg glad for endnu en gang at kunne sige tak for en positiv modtagelse.